CELEX: 32020R1274
Language: bg
Date: 2020-07-01 00:00:00
Title: Делегиран регламент (ЕС) 2020/1274 на Комисията от 1 юли 2020 година за определяне на намаление с фиксиран размер на вносното мито за сорго в Испания от трети държави

14.9.2020   
               
               
                  BG
               
               
                  Официален вестник на Европейския съюз
               
               
                  L 300/24
               
            
         ДЕЛЕГИРАН РЕГЛАМЕНТ (ЕС) 2020/1274 НА КОМИСИЯТА
         от 1 юли 2020 година
         за определяне на намаление с фиксиран размер на вносното мито за сорго в Испания от трети държави
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 185 от него,
         като има предвид, че:
         
                     (1)
                  
                  
                     По смисъла на споразуменията, сключени в рамките на Уругвайския кръг от многостранните търговски преговори (2), Съюзът е поел задължението да се позволи на Испания да внася годишно 300 000 тона сорго.
                  
               
                     (2)
                  
                  
                     Между 1 януари и 26 април 2020 г. в Испания са внесени 43 069 тона сорго. През този период вносното мито за сорго беше определено на 0 EUR за тон в съответствие с Регламент (ЕС) № 642/2010 на Комисията (3). От 27 април 2020 г. насам и след въвеждането на по-висока от нулева ставка на вносното мито за сорго в съответствие с посочения регламент, в Испания са внесени 2 366 тона сорго.
                  
               
                     (3)
                  
                  
                     С цел да се гарантира усвояването в пълен обем на квотите за внос, в член 6 от Регламент (ЕО) № 1296/2008 на Комисията (4) е предвидена възможността да се намали митото за внос, определено в съответствие с Регламент (ЕС) № 642/2010.
                  
               
                     (4)
                  
                  
                     С цел да се улесни вносът на сорго в Испания до края на 2020 г. е необходимо да се приложи намаление с фиксиран размер, възлизащо на 100 % от размера на вносното мито, определен в съответствие с Регламент (ЕС) № 642/2010, по отношение на количествата сорго за внос в Испания в рамките на тарифната квота, открита на 1 януари 2020 г. в съответствие с Регламент (ЕО) № 1296/2008,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В съответствие с член 6 от Регламент (ЕО) № 1296/2008 се определя намаление с фиксиран размер на вносното мито за сорго, възлизащо на 100 % от размера на вносното мито за сорго, определен в съответствие с Регламент (ЕС) № 642/2010. Това намаление се прилага за оставащите количества сорго за внос в Испания в рамките на тарифната квота, открита на 1 януари 2020 г. в съответствие с Регламент (ЕО) № 1296/2008.
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага до 31 декември 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 юли 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).
         
            (3)  Регламент (ЕС) № 642/2010 на Комисията от 20 юли 2010 г. относно правилата за прилагане на Регламент (ЕО) № 1234/2007 на Съвета по отношение на вносните мита в сектора на зърнените култури (ОВ L 187, 21.7.2010 г., стр. 5).
         
            (4)  Регламент (ЕО) № 1296/2008 на Комисията от 18 декември 2008 г. за установяване на подробни правила за прилагане на тарифните квоти за внос на царевица и сорго в Испания и внос на царевица в Португалия (ОВ L 340, 19.12.2008 г., стр. 57).